Güdedy chohp dzé byruu Jesúz ṟegioṉ-Samary,
za me ṟegioṉ-Galilea,
porni Jesúz gahc günii me,
to profet nehx rzacbeeiy meññ lee leññ gahc xguiedzy.
Per ru bydzihñ Jesúz ṟegioṉ-Galilea,
bdee meññ-Galilea ñahz no guîlrxihly bydzihñ me,
porni dze-güya yâme lni-Pascü Jerusaléṉ,
bwieꞌ yâme gyre ni ptzoo me uga.
Luxu gubyguiat Jesúz guiedzy-Caná ni nu lo ṟegioṉ-Galilea,
ru ptzoo me nzeꞌ vin.
No guiedzy-Capernaum nu to mpyquie-rtzoo xtziiñ ṟeiy,
rahp to xiñ-ñooby me gayac-ure.
Hor-gunn mpyquie-rtzoo xtziiñ ṟeiy byruu Jesúz ṟegioṉ-Judea no biahd me ṟegioṉ-Galilea,
güya me günab me tza Jesúz xiryuꞌ me lehdy csiaḻ xiiñ me ni gayac-ure lé rluu ba dziguiehty.
Were ra Jesúz leeme:
―Nehx rlíladzy laꞌd naa,
bâḻ di güieꞌ laꞌd ctzon ni ngann no zrieñ guîlrtzunadz.
Per mpyquie-caḻ ra me Jesúz:
―Señor,
tzoꞌ ngueeḻy gahc,
antzy ni gaty dshiñaꞌ.
Ra Jesúz leeme:
―Nehx zehty xiiñiꞌ,
gubyguiat xiryuꞌy.
No bylíladzy mpyquie-caḻ ni ra Jesúz leeme,
no zia me.
Hor-ba zia me xiryuꞌ me,
mós yahc ni rtzoo xtziiñ me,
bigydzil-lo yâme leeme,
ra yâme leeme:
―¡Xiiñiꞌ ba biaḻ!
Were günabdiidz me leeyâme beeiy pór guzlo biaḻ me.
Ra yâme leeme:
―Naag la un güdedy ribygue,
byruu xixle me.
No xtad ñôbydxuur,
bitsêlou leeme naabz hor-wé gu Jesúz leeme:
“Nehx zehty xiiñiꞌ”;
no bylíladzy me Jesúz gydiby xmiꞌñ me.
Nirieꞌ we ni byrohp ni ngann ni ptzoo Jesúz lo ṟegioṉ-Galilea ru gubyguiat me,
byruu me ṟegioṉ-Judea.